ആട്ടക്കളരി ദേശാടനം

കാലമാം കളിവഞ്ചി 
തുഴഞ്ഞു പോയൊരാ
തോണിക്കാരനാണു ഞാനും.
തോൽവിയേകാൻ വന്നവർ തൻ 
മുന്നിലായി തളരാത്ത 
തുഴകളുമേന്തി കടന്നുപോയി ഞാനും.

ദൂരയാത്രയിൽ ഞാനൊരു 
ദേശാടന കിളിയായിമാറി.
കനലെരിഞ്ഞ വഴിയിൽ
കണ്ണീർമഴയാൽ മാരിവില്ലുതീർത്തു 
യാത്രകൾ തുടർന്നുപോയി ഞാനും.

പ്രച്ഛന്ന വേഷങ്ങളാടിത്തിമിർക്കുമ്പോൾ 
ദേശങ്ങളും താണ്ടിയ ദൂരങ്ങളുമെൻ 
മുന്നിലായി വന്നു പതിക്കുന്നു 
അവശേഷിപ്പിൻ ചുമർചിത്രങ്ങളായി.

പണവും പ്രതാപവും തേടിയ യൗവ്വനം 
പാതി ജീവിതം കവർന്നെടുത്തിരുന്നു.
അരങ്ങൊഴിഞ്ഞ ആട്ടക്കളരിയിലേ
ആനന്ദ നടനമാടാൻ മറന്നവൻ 
കോടി വസ്ത്രം ധരിച്ചു യാത്ര പോകുന്നു.